Rigspolitiet ønsker ikke medvirke i et interview om sagen på grund af valgkampen, skriver de i mailen.

DR Nyheder er i besiddelse af det fortrolige efterforskningsoplæg, der er på 23 sider og er resultatet af flere års kontrol af direktørens slik-selskaber.

Du kan se indledningen af dokumentet nederst i artiklen.

Fødevarestyrelsens rejsehold skriver i dokumentet, at direktøren og en kreds af personer ”gennem de seneste 3-4 år har unddraget statskassen for mellem 70 og 80 millioner kroner”.

Politiet rejste aldrig sag

Efterforskningsoplægget blev sendt til både Nordsjællands Politi og Rigspolitiets Nationale Efterforskningscenter.

Nordsjællands Politi har forsøgt at få direktøren dømt i en anden og mindre sag om samme type svindel, der skulle have være foregået i 2012. Den sag tabte politiet ved byretten, og direktøren for slikfirmaet blev frikendt.

Nordsjællands Politi skriver i en mail, at de i forvejen var i færd med ”efterforskninger mod selskaber med relationer til henvendelsen. (…) På den baggrund gav henvendelsen fra Skat ikke anledning til yderligere selvstændige efterforskninger i Nordsjællands Politi.”.

Men sagen, som Fødevarestyrelsen forsøgte at få politiet til at tage op, var endnu større og drejede sig om en længere periode. Ifølge efterforskningsoplægget fra Fødevarestyrelsen har direktøren stået bag svindel i de efterfølgende år fra 2013-2016 for et beløb, der var fire gange så stort.

Ledelsen i Nordsjællands Politi har ikke ønsket at medvirke i et interview og forklare nærmere, hvorfor de ikke tog sagen fra Fødevarestyrelsen op.

Direktør nægter svindel

Fødevarestyrelsens efterforskningsoplæg Efterforskningsoplæg blev sendt fra Fødevarestyrelsens rejsehold til politiet i sommeren 2016.

Ifølge dokumentet har en navngiven direktør og kreds af personer ”gennem de seneste 3-4 år unddraget statskassen for mellem 70 og 80 millioner kroner”.

Direktøren ”sælger sit slik billigere end sine konkurrenter, da han i stort omfang ikke betaler moms og afgifter”.

DR Nyheder har valgt ikke at nævne navnet på direktøren, fordi han altså hverken blev sigtet eller dømt for den påståede svindel.

Direktøren selv har ikke ønsket at svare på spørgsmål eller medvirke i et interview. Men hans advokat Eigil Strand skriver i en mail, at direktøren ”nægter at have medvirket til nogen svindel, heller ikke i årene 2013-2016.”.

Justitsminister Søren Pape Poulsen (K) vil nu undersøge, hvorfor politiet ikke fulgte op på sagen. - Det er jeg simpelthen chokeret over at høre. Og det undrer mig rigtig meget. Det må de jo svare på, hvorfor de ikke har gjort, siger Søren Pape Poulsen.

Er det i sidste ende ikke dit ansvar, fordi du har sat politiet til at prioritere andre opgaver højere? - Det er altid ministerens ansvar. Men så er det godt, at jeg har stået i spidsen for at uddanne mere politi. Og så håber jeg resten af folketinget vil være med til at uddanne endnu mere politi i årene der kommer, siger Søren pape Poulsen.

15-årig rumæner pakkede slik

I kælderen i Valby var det en rumænsk pige på 15 år og en rumænsk mand på 20 år, der mødte rejseholdet fra Fødevarestyrelsen under razziaen fra Fødevarestyrelsen.

De arbejdede med at åbne slikposer med gammelt slik fra Katjes, Carletti og Dumle og puttede dem i plastikbeholdere, så slikket derefter fik nye datomærker på og kunne sælges videre. Det fremgår af dokumenter fra Fødevarestyrelsen, som DR Nyheder har fået aktindsigt i.

I hjørnet fandt rejseholdet en plastikbeholder med gul væske, der luftede af urin. Slikket, der blev pakket om, var en del af den store sag mod slik-direktøren fra Nordsjælland, som Fødevarestyrelsen forgæves forsøgte at få politiet til at efterforske.

Politiet burde efter min mening have efterforsket den her sag. Der ligger jo en relativ grundig rapport fra fødevaremyndigheden. Søren Friis Hansen, ekspert i økonomisk kriminalitet.

I efterforskningsoplægget anslår Fødevarestyrelsens rejsehold, at det danske samfund hvert år går glip af op mod 265 millioner kroner alene på grund af svindel med slikafgifter.

- Det er et samfundsmæssigt problem, at der ikke bliver fulgt op, når vi ser en sag af den her størrelse, med så grundig en rapport fra kontrolmyndigheden, som har beskrevet den her kriminalitet nøje, mener professor Søren Friis Hansen, der har rådgivet regeringer om selskabsloven.

Han frygter, at svindlere får frit spil, når politiet ikke rejser sagen, som de får fra Fødevarestyrelsen og skattemyndigheder og Erhvervsstyrelsen.